CELEX: 52011PC0871
Language: mt
Date: 2011-12-02
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed mill-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ (WTO) fir-rigward ta’ talba għall-għoti ta’ eżenzjoni biex jingħata trattament preferenzjali lis-servizzi u l-fornituri tas-servizzi mill-Pajjiżi l-Inqas Żviluppati

|
			
		
		
		52011PC0871
		
			Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed mill-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ (WTO) fir-rigward ta’ talba għall-għoti ta’ eżenzjoni biex jingħata trattament preferenzjali lis-servizzi u l-fornituri tas-servizzi mill-Pajjiżi l-Inqas Żviluppati /* KUMM/2011/0871 finali - 2011/0426 (NLE) */
			
				
		
		
			
			   	MEMORANDUM TA’ SPJEGAZZJONI
1.           L-GĦAN TAL-PROPOSTA
L-għan ta' din il-proposta huwa li
tippermetti lill-Unjoni Ewropea tissieħeb mal-kunsens fl-Organizzazzjoni
Dinjija tal-Kummerċ (WTO) dwar l-adozzjoni ta’ eżenzjoni[1] mill-Konferenza Ministerjali
tad-WTO. Il-proposta tistipula li l-Kunsill jawtorizza lill-Kummissjoni li
tadotta pożizzjoni f'isem l-Unjoni Ewropea fid-WTO biex tissieħeb ma'
kunsens fir-rigward ta' talba skont l-Artikolu IX tal-Ftehim tad-WTO
għall-għoti ta' trattament preferenzjali lis-servizzi u l-fornituri
ta' servizzi tal-Pajjiżi l-Inqas Żviluppati. 
2.           IL-BAŻI LEGALI
GĦALL-PROPOSTA
L-Artikolu 218(9) tat-Trattat dwar
il-Funzjonament tal-Unjoni (TFUE) jistipula li meta jkun jeħtieġ li
tittieħed Deċiżjoni li jkollha effett legali f’korp stabbilit bi
ftehim internazzjonali, il-Kunsill, fuq proposta mill-Kummissjoni jew
mir-Rappreżentant Għoli tal-Unjoni għall-Affarijiet Barranin u
l-Politika ta' Sigurtà, għandu jadotta Deċiżjoni li
tistabbilixxi l-pożizzjoni li għandha tiġi adottata f'isem l-Unjoni.
L-għoti ta’ eżenzjoni jaqa’ taħt din id-dispożizzjoni,
peress li d-Deċiżjoni tittieħed f’korp stabbilit bi ftehim
internazzjonali (il-Konferenza Ministerjali tad-WTO) li jaffettwa d-drittijiet
u l-obbligi tal-UE.
L-eżenzjoni prevista hija relatata mal-obbligi
skont il-Ftehim Ġenerali dwar il-Kummerċ fis-Servizzi u tirrigwarda
s-setturri tas-servizzi kollha, inklużi s-servizzi tat-trasport.
Għalhekk, id-Deċiżjoni taqa’ fil-kamp ta’ applikazzjoni
tal-Artikoli 91, 100 u 207(4), l-ewwel subparagrafu tat-TFUE. 
3.           IL-KAMP TA’ APPLIKAZZJONI
TAL-PROPOSTA
Il-Kummissjoni se tiġi awtorizzata li
tadotta pożizzjoni f'isem l-Unjoni Ewropea biex tappoġġja talba
għal eżenzjoni mill-Artikolu II:1 tal-Ftehim Ġenerali dwar
il-Kummerċ fis-Servizzi (GATS) biex jingħata trattament preferenzjali
lis-servizzi u l-fornituri tas-servizzi tal-Pajjiżi l-Inqas
Żviluppati, bla ma dan it-trattament jiġi estiż għal
servizzi u fornituri ta' servizzi simili mill-Membri l-oħra kollha
tad-WTO.
Il-Parlament Ewropew se jiġi infurmat
bid-dettalji kollha minnufih, f'konformità mal-Artikolu 218(10).
2011/0426 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li
għandha tittieħed mill-Unjoni Ewropea fil-Konferenza Ministerjali
tal-Organizzazzjoni Dinjija tal-Kummerċ (WTO) fir-rigward ta’ talba
għall-għoti ta’ eżenzjoni biex jingħata trattament
preferenzjali lis-servizzi u l-fornituri tas-servizzi mill-Pajjiżi l-Inqas
Żviluppati
IL-KUNSILL TAL-UNJONI EWROPEA,
Wara li kkunsidra
t-Trattat dwar il-Funzjonament tal-Unjoni Ewropea, partikolarment
l-Artikoli 91, 100 u 207(4), l-ewwel subparagrafu, flimkien
mal-Artikolu 218(9) tiegħu, 
Wara li kkunsidra l-proposta tal-Kummissjoni
Ewropea, 
Billi:
(1)              
            L-Artikolu IX tal-Ftehim ta’
Marrakesh li jistabbilixxi l-Organizzazzjoni Dinjija tal-Kummerċ
(il-“Ftehim tad-WTO”) jistipula proċeduri għall-għoti ta’
eżenzjonijiet fir-rigward tal-Ftehimiet Multilaterali dwar il-Kummerċ
fl-Annessi 1A jew 1B jew 1C għall-Ftehim tad-WTO u l-annessi
għalihom.
(2)              
            Intalbet eżenzjoni, li biha
l-Membri tad-WTO jkunu jistgħu jagħtu trattament preferenzjali
lis-servizzi u lill-fornituri tas-servizzi mill-Pajjiżi l-Inqas
Żviluppati, mingħajr ma jestendu l-istess trattament għal
servizzi u fornituri ta’ servizzi simili tal-Membri l-oħra kollha tad-WTO
(Ikkwota d-dokument rilevanti tad-WTO f’nota f’qiegħ il-paġna) billi
b’mod eċċezzjonali jidderogaw mill-obbligu fl-Artikolu II:1
tal-Ftehim Ġenerali dwar il-Kummerċ fis-Servizzi. 
(3)              
            Huwa fl-interess tal-Unjoni Ewropea li
tagħti l-appoġġ tagħha għal dik it-talba għal
eżenzjoni u li għalhekk tikkonkludi parti min-negozjati
tal-Aġenda ta' Doha għall-Iżvilupp dwar is-servizzi, li hija ta’
interess speċjali għall-Pajjiżi Membri li huma l-Inqas
Żviluppati.
ADOTTA DIN ID-DEĊIŻJONI:
Artikolu 1
Il-pożizzjoni tal-Unjoni Ewropea fil-Konferenza
Ministerjali tal-Organizzazzjoni Dinjija tal-Kummerċ għandha tkun
waħda ta' appoġġ għat-talba skont l-Artikolu IX:3
tal-Ftehim ta’ Marrakesh li jistabbilixxi l-Organizzazzjoni Dinjija
tal-Kummerċ għal eżenzjoni li tippermetti lill-Membri tad-WTO
jagħtu trattament preferenzjali lis-servizzi u l-fornituri tas-servizzi
mill-Pajjiżi l-Inqas Żviluppati.           
Artikolu 2
Din
id-Deċiżjoni għandha tidħol fis-seħħ fil-jum
tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               Eżenzjonijiet huma permessi mogħtija
mill-Kunsill Ġenerali/il-Konferenza Ministerjali tad-WTO għal derogi
temporanji minn ċerti obbligi tad-WTO, li jibqgħu applikabbli sakemm
ma jingħatawx dawn il-permessi.